LATVIJAS REPUBLIKAS MINISTRU KABINETS

2012.gada Noteikumi Nr.

Rīgā (prot. Nr. .§)

**Grozījumi Ministru kabineta 2010.gada 1.jūnija noteikumos Nr.501 „Kārtība, kādā gadskārtējā valsts budžeta likumprojektā iekļauj pieprasījumus valsts vārdā sniedzamajiem galvojumiem, un galvojumu sniegšanas un uzraudzības kārtība”**

Izdoti saskaņā ar [Likuma par budžetu un finanšu vadību](http://www.likumi.lv/doc.php?id=58057)

19. *1*  pantu un 37.panta otro daļu

Izdarīt Ministru kabineta 2010.gada 1.jūnija noteikumos Nr.501 „Kārtība, kādā gadskārtējā valsts budžeta likumprojektā iekļauj pieprasījumus valsts vārdā sniedzamajiem galvojumiem, un galvojumu sniegšanas un uzraudzības kārtība” (Latvijas Vēstnesis, 2010, 99.nr.) šādus grozījumus:

1. Izteikt VII. nodaļu šādā redakcijā:

**VII. Valsts vārdā sniegtie galvojumi par studiju kredītu un studējošo kredītu**

42. Divas nedēļas pirms šo noteikumu [3.punktā](http://www.likumi.lv/doc.php?id=212202#p3) minētā vidēja termiņa makroekonomiskās attīstības un fiskālās politikas ietvara izstrādes Izglītības un zinātnes ministrija iesniedz Finanšu ministrijā informāciju par studiju un studējošo kreditēšanai nepieciešamā valsts galvojuma apmēru, pievienojot pamatojumu (prognozējamais studentu skaits, kas pieteiksies studiju un studējošo kredītiem, prognozējamais kredīta apmērs vienam studentam, iepriekšējos gados izsniegto valsts galvojumu izpildes tendences). Finanšu ministrija nepieciešamo valsts galvojuma apmēru pēc izvērtēšanas iekļauj šo noteikumu [3.punktā](http://www.likumi.lv/doc.php?id=212202#p3) minētajā galvojumu maksimāli pieļaujamajā limitā.

43. Kredītiestādes, kuras izsniedz studējošajiem studiju kredītus un studējošā kredītus no kredītiestādes līdzekļiem ar valsts vārdā sniegtu galvojumu, nosaka izsolē.

44. Izsolē tiek izsolītas tiesības izsniegt kredītus ar valsts vārdā sniegtu galvojumu atbilstoši kredītiestādes solītajai procentu likmei.

45. Izsolē par tiesībām veikt studiju un studējošo kreditēšanu ar valsts vārdā sniegtu galvojumu (turpmāk – izsole) atsevišķi tiek izsolītas tiesības izsniegt studiju kredītus un studējošā kredītus.

46. Vienu darba dienu pirms izsoles finanšu ministrs nosaka maksimāli pieļaujamo likmes apmēru studiju un studējošo kredītiem ar valsts vārdā sniegtu galvojumu.

47. Šo noteikumu 46.punktā minētās likmes nav publiski pieejamas izsoles dalībniekiem.

48. Ja izsoles dalībnieku nosolītās procentu likmes atbilstošajam kredītu veidam pārsniedz šo noteikumu 46.punktā minēto likmi, izsole tiek izbeigta bez rezultātiem un rīkota atkārtoti.

49. Pēc izsoles starp Finanšu ministriju un izsoles dalībnieku, kurš izsolē ieguvis tiesības veikt studiju un studējošo kreditēšanu ar valsts vārdā sniegtu galvojumu (turpmāk – kredītiestāde), tiek slēgts galvojuma līgums par kopējo apmēru, kas noteikts likumā pat valsts budžetu attiecīgajam gadam un starp Finanšu ministriju, Izglītības un zinātnes ministriju un kredītiestādi slēdz galvojuma apkalpošanas līgums par studiju un studējošā kreditēšanas galvojuma līguma apkalpošanu un uzraudzību.

50. Galvojuma saistības par studējošo saistībām stājas spēkā kopsavilkuma sarakstos norādītajā apmērā, dienā, kad izglītības un zinātnes ministrs, atbilstoši normatīvajos aktos par kārtību, kādā tiek piešķirts, atmaksāts un dzēsts studiju kredīts un studējošā kredīts no kredītiestādes līdzekļiem ar valsts vārdā sniegtu galvojumu noteiktajai kārtībai, ir apstiprinājis kredīta ņēmēju kopsavilkuma sarakstus.

51. Izglītības un zinātnes ministrija piecu darba dienu laikā pēc kredīta ņēmēju kopsavilkuma sarakstu parakstīšanas iesniedz tos Finanšu ministrijā.

52. Izglītības un zinātnes ministrija kredīta ņēmēju kopsavilkuma sarakstā norāda šādu informāciju:

52.1. kredīta ņēmēji;

52.2.kredīta summa;

52.3. galvinieki (fiziskās personas vārds, uzvārds, personas kods vai pašvaldības nosaukums un nodokļu maksātāja reģistrācijas numurs) vai informācija par ķīlu (vērtspapīriem norāda to nosaukumu, skaitu un tirgus vērtību, nekustamajam īpašumam – tirgus vērtību).

53. Finanšu ministrija, Izglītības un zinātnes ministrija un kredītiestāde desmit dienas pirms saimnieciskā gada beigām precizē izmantotā valsts galvojuma apmēru un noslēdz papildu vienošanos pie saimnieciskā gada sākumā noslēgtā galvojuma un galvojuma apkalpošanas līguma par izmantoto valsts galvojuma apmēru studiju un studējošo kreditēšanai.

54. Kredītiestāde administrē kredītus un veic neatmaksāto kredītu piedziņu, ja kredīta ņēmējs un galvinieki – fiziska persona vai pašvaldība – pēc kredītlīgumā par kredītu saņemšanu no kredītiestādes līdzekļiem ar valsts galvojumu norādītā termiņa notecējuma labprātīgi neatmaksā kredīta summu.

55. Kredītiestāde veic visas kreditoram normatīvajos aktos noteiktās darbības līdz brīdim, kad ar tiesas nolēmumu par saistību dzēšanu ir izbeigta kredīta ņēmēja saistību dzēšanas procedūra, kuras rezultātā tiesa ir atbrīvojusi kredīta ņēmēju no valsts galvotā kredīta saistībām:

55.1.  ja valsts galvotā kredīta atmaksas periodā kredīta ņēmējam ar tiesas nolēmumu ir pasludināts maksātnespējas process un galvinieks – fiziska persona – pēc kredītlīgumā par kredītu saņemšanu no kredītiestādes līdzekļiem ar valsts galvojumu norādītā termiņa notecējuma neatmaksā kredīta summu;

55.2. un ja galvinieka – fiziskas personas - rīcībā nav mantas un ienākumu uz kuriem vērst piedziņu, lai segtu kredītņēmēja saistības, ko apliecina zvērināta tiesu izpildītāja kredītiestādei atpakaļ izsniegtais izpildu dokuments, pēc kura piedziņa nav izdarīta vai izdarīta nepilnīgi.

56. Kredītiestāde veic neatmaksāto kredītu piedziņu gadījumā, ja valsts, izpildot noslēgtā galvojuma līguma saistības, ir segusi kredīta ņēmēja parādu kredītiestādei, saskaņā ar kredītlīgumu.

57. Lai nodrošinātu neatmaksāto kredītu piedziņu, kredītiestāde:

57.1. iesniedz prasības pieteikumu tiesā un samaksā visus tiesāšanās izdevumus;

57.2. pieprasa un saņem izpildu rakstu tiesā;

57.3. iesniedz tiesu izpildītājam izpildu rakstu izpildei;

57.4. ja tiesu izpildītājs saskaņā ar normatīvajiem aktiem izpildu rakstu ir izsniedzis atpakaļ kredītiestādei, reizi gadā atkārtoti iesniedz izpildei tiesu izpildītājam izpildu rakstu;

57.5. reizi ceturksnī iesniedz Valsts kasē informāciju par veiktajām piedziņas darbībām, norādot datumu, kad izsniegts izpildu raksts, datumu, kad izpildu raksts iesniegts tiesu izpildītājam, datumu, kad tiesu izpildītājs saskaņā ar normatīvajiem aktiem izpildu rakstu izsniedzis atpakaļ kredītiestādei, izpildu raksta atpakaļ izsniegšanas iemeslu un datumu, kad izpildu raksts atkārtoti iesniegts tiesu izpildītājam piedziņas darbību veikšanai.

2. Noteikumi stājas spēkā 2013.gada 1.janvārī.

Ministru prezidents V.Dombrovskis

Finanšu ministrs A.Vilks

27.11.2012 08:32

816

I.Bobrovska

Indra.Bobrovska@kase.gov.lv

67094229